Sa Rúis, tá sé ráite ag lucht faire idirnáisiúnta
go raibh toghchán na huachtaránachta éagórach agus leatromach,
agus fabhrach do Vladimir Putin a fuair seasca a ceathair faoin gcéad den vóta.
Téarma amháin a chaith Vladimir Putin ina Phríomh-Aire ar an tír
ach beidh sé anois ina Uachtarán don tríú huair.
Deora le súile Vladimir Putin
agus é ag caint leis na mílte a bhailigh sa Chreimil i Moscó aréir.
Dúirt sé go mba chath oscailte agus ionraic a bhí ann
ach ní aontaíonn lucht faire idirnáisiúnta beag nó mór leis sin.
Agus, dúirt siadsan go mba thoghchán leatromach agus éagórach a bhí ann.
Dúirt siad go raibh fabhar ag Vladimir Putin nach raibh ag a chéilí comhraic sna meáin
agus gur baineadh leas as acmhainní stáit ar leibhéal réigiúnach le tacú lena fheachtas.
Níos luaithe inniu gheall Vladimir Putin dá chéilí comhraic
go bhfiosrófaí na líomhaintí caimiléireachta ar fad.
Ach ní leor sin do lucht an fhreasúra
atá ag iarraidh go reachtófaí toghchán eile as an nua.
Bhailigh daoine i Moscó agus in St. Petersburg
lena míshástacht a léiriú faoi thoradh na hoíche aréir,
ach ní raibh an fíbín céanna fúthu an uair seo
is a bhí uaireanta eile agus iad ag léirsiú in aghaidh urlámhas Vladimir Putin.